
Denne historien er fri fantasi. Eventuelle navn og/eller annen likhet med mennesker som lever eller har levd, er utilsiktet.


Personregister:

Flora Campbell MacPherson – f. 25/1 1740

Ewan MacPherson – gift med Flora, godsherre

John Alexander Johnson MacPherson – f. 14/12 1760, Flora og Ewans sønn

Robina Leana Johnson MacPherson – f. 1768, Flora og Ewans datter

Robert Johnson – f. 10/7 1717, Floras far

Elisabeth Johnson – Floras stemor

Elsa, Sverre og Olav Johnson – Floras halvsøsken

Oline Johnson – gift med Sverre

Martha Myrholm – Elisabeths lillesøster

Johan Myrholm – Marthas ektemann, skomaker

Julie Hustad – Floras venninne

Frederik Hustad – storbonde, gift med Julie

Christian Hustad – Julie og Frederiks sønn, f. 24/6 1763

Elida Hustad – Julie og Frederiks datter, f. november 1764

Nora Hustad – Frederiks datter

Eivor og Ulrik – Julies foreldre

Tore – Julies lillebror

William Davidson – Floras gudfar

Margareth Davidson – Floras tante, gift med William

Mary Louise Davidson – Margareth og Williams datter, f. oktober 1763

Albert Davidson – Williams sønn

Konstance Davidson – gift med Albert

William Norvald (Lille Will) Davidson – Albert og Konstances sønn, født 1759

Angela Davidson – Albert og Konstances datter, født 1760

Stuart Carson – drifter, barndomsvenn av Floras mor

Graham MacMahan – kaptein

Eleanor MacMahan – Floras venninne, gift med Graham

Harriet og Eve MacMahan – Eleanor og Grahams døtre

Leana MacPherson – Ewans mor

Gordon MacPherson – Ewans far

Leslie Drummond – venn av Flora og Ewan

Skye Drummond – gift med Leslie, Ewans halvsøster

Ian Gordon Chisholm Rose – Skyes sønn

Lilias, Rhoswen, Heather og Archie Drummond – Skye og Leslies barn

James Walter Campbell – Floras onkel

Paisley Campbell – James’ kone

Henry James Campbell – James’ sønn

Catrina Campbell – Henry James’ kone

Rob Maurice «Robbie» Campbell – James’ sønn

Viola Campbell – Robbies kone

Tomas «Tom» – den nye presten

Frøydis – gift med Tom

Ingeborg – enke, arbeider på Solgløtt

Astrid og Ester – Ingeborgs døtre

Sølve – dreng på Løvås

Gerda, Dagny og Unni – pikene som passer barna på Solgløtt

Siri og Andreas – ekteparet som driver Rognebærtunet

Lillian – Andreas’ niese

Barbro og Ronald Steinersen – ektepar bosatt i Molde

Gro og Bjørn Steinersen – ekteparets barn

Dougal Ainsley – arbeider på godset

Effie Ainsley – Dougals kone

Lindsie Ainsley – Dougals datter, kjøkkenpike på godset

Cayden og Sorley Ainsley – Douglas sønner


Slik sluttet forrige bok:

Flora vekslet blikk med Ewan, som sa at han forsto det samme som henne.

– Du vet hva jeg mener, stønnet William i smerte.

Tanten trakk pusten og forsøkte å samle seg.

– Hent familien hans, de må komme tilbake, sa tanten med klokkeklar og smertefull stemme.

– De kommer ikke til å rekke det, kom det svakt fra William. – Og de må få dra hjem.

– Det må de få bestemme selv, sa tanten bestemt.

– Vi rir etter dem, sa Ewan og så på Brodi, som nikket.

Flora kom seg på beina og gikk bort til Ewan.

– Dere må være raske, de har snart et døgns forsprang.

– Jeg vet det, sa Ewan. – Men vi må prøve.

Flora nikket.

– Vær forsiktig, og kom tilbake.

Ewan og Brodi forsvant ut i natten.

Flora snudde seg mot sofaen, der en døende William stirret på Margareth. Hun ba en stille, inderlig bønn om at Albert og familien måtte rekke å komme tilbake i tide.

Flora så Ewan og Brodi forsvinne inn i skyggen fra fjellene samtidig som tykke grå og lilla skyer brast i regn. Himmelen var like trist som stemningen inne i huset. Flora ba en stille bønn om at Ewan og Brodi ville rekke å hente Albert og familien før det var for sent.

Hun så tre skikkelser komme løpende over broen mot huset. Mary Louise løp først. Flora hadde nesten glemt de unge, som måtte ha vært ute og gått tur da Brodi og Cait ble hentet.

– Hva er det som skjer? ropte Mary Louise.

– Det er … din far, sa Flora, så forsiktig som mulig.

Ansiktet til Mary Louise stivnet, og et drag av frykt kom over ansiktet hennes. Hun løp inn i huset.

– Mor? Robina kom bort sammen med Colin.

– William er alvorlig syk, sa Flora og fortalte rolig hva som hadde skjedd. – Far og Brodi red av sted for å varsle Albert og familien, så får de selv avgjøre om de vil komme tilbake.

– Å nei, Robina slo hånden for munnen.

Colin så ned i bakken.

Cait kom ut med et alvorlig uttrykk.

– Han sover nå. Colin, kan du dra hjem og ta ansvaret der? Og så gir du beskjed hvis det er noe, sa hun med trett stemme.

– Ja, selvsagt. Colin kastet et raskt blikk på Robina, som ga ham et blekt smil, så gikk han.

– Hvor lang tid vil det ta før de er tilbake? sa Robina.

– Det er vanskelig å si sikkert. Det kommer an på hvor langt de har kommet, sa Flora. Hun hadde fått en uro i seg. Tenk om de ikke nådde dem i tide? Brodi og Ewan ville nok komme frem til Aberdeen før skuta gikk, men det ville ta flere timer å ri tilbake hit, og da kunne det være for sent. Flora ba nok en bønn om at de måtte rekke frem, men aller helst at William ville komme seg ut av sykdommens klør denne gangen også.

– Mor, skal vi gå inn? Robina så på henne.

Flora trakk pusten dypt inn og kjente eimen fra en gryende høst med gylne blader, forsterket av regnet som trommet mot bakken.

Hun nikket og gikk foran inn. Robina gikk for å skifte, mens Flora fortsatte stille mot stuen. Hun stilte seg i døråpningen og så Mary Louise sitte knelende ved sofaen, hvit i ansiktet.

– Ikke dra fra oss, far, ikke ennå, hvisket hun og knuget farens hånd.

Flora måtte stålsette seg for ikke å briste i gråt. Selv om de hadde visst at denne dagen ville komme, gjorde det fryktelig vondt. Tanten ba bønner og Cait puslet rundt og sørget for at alle hadde noe å drikke, at William fikk et teppe over seg og at medisinen sto klar. Så kom hun bort til Flora og ristet på hodet.

– Jeg har bedt drengen hente doktoren.

– Bra, Cait. Og … Hun sukket. – Presten?

– Det må vi også ha. Jeg hører med Margareth.

– Jeg kan prate med tante. Flora trakk pusten, så gikk hun inn til tanten og plasserte en forsiktig hånd på skulderen hennes.

Det hugg til i Floras hjerte da hun så tantens rødkantede øyne. Det var forferdelig å se henne så sorgtung og hjelpeløs. Tanten hadde alltid visst råd, hun hadde klart seg alene på gården i mange år før hun giftet seg med William. Hun hadde mistet sin første mann ved Culloden, som så mange andre hadde gjort den dagen. Nå skulle hun miste sin andre ektemann. William hadde slitt med hjertet i mange år, og alle visste at det hadde vært et spørsmål om tid før det til slutt sviktet. Det var hjerteskjærende.

– Cait sender bud på doktoren, sa Flora.

Tanten nikket.

– Og … vi tenkte å sende bud på presten også, sa Flora forsiktig.

Først ble tanten stiv i blikket, så tok hun seg sammen.

– Ja, gjør det. Stemmen brast, og hun snudde seg bort.

Flora gikk fra henne og ut på kjøkkenet for å fortelle Cait at tanten hadde gitt sitt samtykke til at presten ble hentet.

– Drengen har reist for å hente doktoren, men jeg kan varsle presten. Han bor noen hus lenger nede i dalen.

– Hvis du beskriver hvor han bor, kan jeg dra, jeg tror tante trenger deg her.

Cait nikket.

– Jeg ordner mat imens, kokka har allerede begynt å lage stuing. Hun så mot kokka, som tørket en tåre mens hun la potetene oppi gryta.

– Takk, sa Flora til kokka. – Det er bra du holder hjulene i gang her.

Kokka ga henne et blekt smil.

– Det er bare så trist, Margareth har hatt det så godt etter at William kom hit. Han har vært en klippe for henne og … kokka måtte snu seg vekk og tørke tårene. Hun hadde vært hos tanten i flere år, og var en del av familien.

Flora gikk bort og la en hånd på skulderen hennes.

– Dette skal tante og Mary Louise komme seg gjennom, med vår hjelp, ikke sant?

Kokka tørket tårene.

– Ja, selvsagt.

Flora kjempet mot gråten, men hun kunne ikke bryte sammen nå. Gudfaren og tanten betydde mye for henne. Det var lett å ta sorgene på forskudd, men det kunne hende William kviknet til igjen, selv om hun innerst inne tvilte på det.

Regnet hadde stanset og en regnbue hadde reist seg over dalen da Flora kom ut. Det var sleipt på stien, så hun måtte trå varsomt selv om hun skyndte seg mot presteboligen.

Da hun kom frem, ble døren åpnet av en ung kvinne som så spørrende på henne.

– Er presten hjemme? sa Flora.

– Ja, hva gjelder det?

– Det gjelder William Davidson. Han er alvorlig syk og trenger en prest.

– Vent her, så skal jeg hente ham. Med raske steg forsvant den unge kvinnen inn i huset.

Rett etter sto en ung mann i døråpningen. Han hilste på Flora før han trakk på seg ytterklærne.

– Er han veldig syk?

– Ja, jeg er redd for det. Flora fortalte hva som hadde skjedd mens de gikk mot tantens gård.

Flora fulgte presten inn i stuen. Han hilste på tanten og Mary Louise før han gikk bort til William og sa en bønn mens han holdt hånden hans og korset seg.

Flora lot dem være alene og gikk opp for å se til Robina.

Datteren satt på sengekanten og leste i en bok, men tittet spørrende opp på Flora da hun kom inn.

– Hvordan går det med ham? sa Robina spakt.

– Han lever fortsatt, sa Flora. – Presten er der nå, og det er sendt bud på doktoren.

– Jeg håper Albert kommer frem i tide, sa Robina.

Flora satte seg ved siden av datteren.

– Det håper jeg også.

– Stakkars Angela og Will, sa Robina. – De er så glade i bestefaren, og ser ham så sjelden.

– Ja, men de har heldigvis vært sammen dette siste året, sa Flora.

– Og slik er det for John Alexander og meg også. Det har vært så fint å ha bestefar her. Jeg håper det går bra med ham og at de kommer hit snart.

– Det håper jeg også, sa Flora.

– Men kan det gå bra med William, mor? Margareth og Mary Louise kommer til å bli knust hvis han dør.

– Jeg vet sannelig ikke, sa Flora. – Det ser ikke bra ut, men vi får vente og se hva doktoren sier når han kommer.

Robina nikket og vendte ansiktet mot vinduet. De ble sittende og se ut, der nattens slør var i ferd med å legge seg over landskapet.

– Jeg er trett og vil helst sove nå. Kan du vekke meg hvis det er noen forandring? spurte Robina.

– Selvsagt, sa Flora og strøk henne over kinnet. – Hvis du vil, kan jeg sove her i natt.

– Kan du? Jeg har ikke lyst til å være alene nå, og jeg er så vant til at Elida er her.

– Og jeg er vant til å sove sammen med din far.

– Jeg håper far og John Alexander kommer hjem snart. Jeg er veldig glad i familien min.

Flora fikk en klump i halsen. Det var ikke ofte datteren sa noe slikt. Det var godt å høre, og noe Flora satte stor pris på.

– Jeg også, jeg er så glad i dere alle. Hun bøyde seg frem og kysset datteren på pannen. – Jeg går ned og henter kveldsmat til deg.

– Takk, mor, og du er den beste moren jeg kunne ha fått.

– Det var godt å høre, sa Flora med sprukken stemme. Det var åpenbart at Williams sykdom og det at bestefaren dro, hadde fått Robina til å forstå hvor mye familien betydde for henne. Robina var en omtenksom og varm ung kvinne som fortjente alt godt som kom hennes vei. Det var som John Alexander hadde sagt, det var fint å ha en lillesøster også. Og Robina hadde kommet som en Guds gave til dem. Familien deres var komplett, selv om de savnet Maryanne. Nå så hun frem til at barna fant seg ektefeller og fikk barn, for da ville familien bli enda større. Men barna skulle få gifte seg av kjærlighet, og ikke fornuft. Selv om Leana og Gordon nok mente at barnebarna skulle gifte seg inn i høytstående klaner eller familier, var det likegyldig for Flora. Det viktigste var at de fant den riktige, og noen som passet inn i livet deres på godset. John Alexander som fremtidig godseier, Robina som ansvarlig for spinneriet. Når Flora tenkte seg om, syntes hun Robina passet bedre sammen med Cayden, som var viltvokter, enn broren Sorley, som hun selv hadde kastet øynene på. Selv hadde hun nærmest snublet over Ewan da hun kom tilbake til Skottland i voksen alder, og hadde visst umiddelbart at han var den rette for henne. Ikke alle fikk oppleve noe slikt, hun var klar over det, de fleste måtte gifte seg av fornuft, og ikke følelser. For henne hadde det egentlig blitt begge deler.

– Mor? Robina tittet spørrende på henne.

– Ja, jeg skal gå nå, sa Flora og ristet på hodet, som for å kvitte seg med alle tankene.

– Du ble veldig tankefull, sa Robina. – Er det noe du vil snakke om?

– Nei, det går fint, hun sendte datteren et smil og gikk.

Smilet sluknet da hun gikk ned i første etasje og hørte de lavmælte stemmene til presten og tanten fra stuen. Realiteten var at huset var fylt av en kommende død, med mindre det skjedde et mirakel.

Flora gikk inn på kjøkkenet og så at kokka og piken snart var ferdige med kveldsmaten. Flora ordnet med en tallerken til Robina og gikk opp.

Robina hadde allerede sovnet med boken ved siden av seg i sengen da Flora kom inn. Hun strøk datteren forsiktig over håret og gikk ned igjen med maten.

Presten var ferdig med bønnen og sto ved døren da Flora kom inn. Mary Louise satt i stolen nærmest sofaen, tanten satt ved siden av henne. Hun ga henne et blekt, kort smil.

Flora gikk bort og tok hånden hennes.

– Hvordan går det med ham?

– Det er ingen endring, sa tanten idet doktoren kom inn.

Han hilste raskt på dem før han begynte å undersøke William. Han kjente på pulsen, på hjertet og huden.

– Vi har gitt ham medisinen, sa tanten.

– Hvor mange ganger?

– To dråper, to ganger.

– Jeg kan gi ham én gang til, samt en annen medisin jeg har, men jeg er redd dette ikke er noe jeg kan helbrede.

Mary Louise brast i gråt, og Flora så at tanten kjempet mot tårene.

– Hvor … hvor lenge er det snakk om? sa tanten stille.

– Det er umulig å si sikkert, men hjertet er i ferd med å svikte. Det kan ta dager, eller timer.

– Takk for din oppriktighet, sa tanten.

– Jeg vet at du foretrekker at jeg sier det som det er, sa doktoren. Han tok frem en brun flaske fra vesken og dryppet noen dråper i munnen til William.

– Dette vil få ham til å våkne litt, slik at han kan … ta farvel. Dere kan gi ham et par dråper i timen. Han rakte flasken til tanten. – Jeg må se innom en annen pasient nå, men kommer tilbake om en stund. Han nikket farvel og gikk.

– Å, nå må de komme snart, sa tanten og tittet ut vinduet.

– Vi får håpe de er her før morgenen gryr, sa Flora. – Vil dere ikke hvile dere litt, så kan jeg våke over ham?

– Nei, jeg må være her når han våkner.

– Jeg vil legge meg litt, sa Mary Louise. – Vekk meg hvis han våkner, mor. Mary Louise kysset faren på pannen og gikk.

– Prøv å sove litt i det minste, sa Flora og nikket mot sjeselongen.

Tanten ristet hardnakket på hodet.

– De få timene vi har igjen sammen, skal jeg være våken og hos ham.

– Jeg forstår. Si fra hvis han våkner. Jeg går og legger meg nedpå litt på Robinas værelse. Cait kommer snart hun også.

Noen timer senere ble Flora vekket av hestevrinsk og høye stemmer. Da hun så ut vinduet, var det en svak lysstrime i horisonten. Dagen var i ferd med å gry, og med den kom heldigvis Albert og familien. Flora pustet lettet ut og gikk ned.

Albert kom først inn døren, sammen med Konstance, Will og Angela. Angelas øyne var rødkantede, og Alberts ansikt var hvitt som snø.

– Takk Gud for at dere kom dere hit i tide, sa tanten, som kom styrtende ut fra stuen.

Så kom Ewan, som gikk rett bort til Flora og la en trøstende arm rundt henne, og John Alexander inn, etterfulgt av faren og Elida, til Floras store overraskelse.

– Kommer dere også tilbake?

